b'\n_START_ARTICLE_\nSocialinis darbas\n_START_PARAGRAPH_\nSocialinis darbas\xc2\xa0\xe2\x80\x93 profesin\xc4\x97 veikla, kurios paskirtis\xc2\xa0\xe2\x80\x93 pad\xc4\x97ti socialinio funkcionavimo sunkum\xc5\xb3 turintiems asmenims, grup\xc4\x97ms ir bendruomen\xc4\x97ms pagerinti santykius su visuomene. _NEWLINE_\xc5\xa0ia veikla skatinami socialiniai poky\xc4\x8diai, \xc5\xbemoni\xc5\xb3 santyki\xc5\xb3 problem\xc5\xb3 sprendimas, \xc5\xbemoni\xc5\xb3 \xc4\xafgalinimas bei i\xc5\xa1silaisvinimas, siekiama gerov\xc4\x97s padidinimo. Socialinio darbo veikla taikoma ten, kur \xc5\xbemon\xc4\x97s s\xc4\x85veikauja su socialine aplinka. Veiklos metu remiamasi \xc5\xbemogaus elgesio ir socialini\xc5\xb3 sistem\xc5\xb3 teorijomis, \xc5\xbdmogaus teisi\xc5\xb3 ir socialinio teisingumo principais.  Socialinio darbo metu siekiama pad\xc4\x97ti asmeniui, \xc5\xa1eimai spr\xc4\x99sti savo socialines problemas pagal j\xc5\xb3 galimybes ir jiems dalyvaujant, ne\xc5\xbeeid\xc5\xbeiant \xc5\xbemogi\xc5\xa1kojo orumo ir didinant j\xc5\xb3 atsakomyb\xc4\x99, pagr\xc4\xafst\xc4\x85 asmens, \xc5\xa1eimos ir visuomen\xc4\x97s bendradarbiavimu. _NEWLINE_Pagalba teikiama socialin\xc4\x97s paramos, palaikymo, korekcijos ir reabilitacijos pavidalais, taip pat reformuojant pa\xc4\x8di\xc4\x85 socialin\xc4\x99 sistem\xc4\x85. Socialinio darbo pagrindas yra dalyki\xc5\xa1ki ir kompleksi\xc5\xa1ki veikimo b\xc5\xabdai, kuriais formuojamas, palaikomas, reabilituojamas ar socialiai integruojamas (reintegruojamas) atskiras asmuo ar asmen\xc5\xb3 grup\xc4\x97._NEWLINE_Socialinis darbas\xc2\xa0\xe2\x80\x93 tai kompleksi\xc5\xa1ka technologija, skirta gyventoj\xc5\xb3 socialinei apsaugai, socialiniam valdymui ir socialinei politikai pa\xc5\xbeeid\xc5\xbeiam\xc5\xb3 gyventoj\xc5\xb3 at\xc5\xbevilgiu.'